2015. gada 30. jūnijā Noteikumi Nr. 358

Rīgā (prot. Nr. 30 35. §)

Prasības mazumtirdzniecības uzņēmumiem, kas piegādā   
mājas apstākļos ražotu vai gatavotu dzīvnieku izcelsmes pārtiku

## Izdoti saskaņā ar

Veterinārmedicīnas likuma

25. panta 12. punktu

1. Noteikumi nosaka prasības mazumtirdzniecības uzņēmumiem, kas veic papildu, vietēja mēroga un ierobežotas darbības, piegādājot mājas apstākļos ražotu vai gatavotu dzīvnieku izcelsmes pārtiku:

1.1. tieši galapatērētājam;

1.2. mazā daudzumā citiem mazumtirdzniecības uzņēmumiem saskaņā ar Eiropas Parlamenta un Padomes 2004. gada 29. aprīļa Regulas (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku, 1. panta 5. punkta "b" apakšpunkta "ii" apakšpunktu.

2. Dzīvnieku izcelsmes pārtika šo noteikumu izpratnē ir:

2.1. piena produkti, olu produkti, medus produkti, apstrādāti zvejniecības produkti, gaļas produkti un gaļas izstrādājumi, izņemot svaigu gaļu;

2.2. pārtika, kas satur šo noteikumu 2.1. apakšpunktā minētos produktus.

3. Mazs dzīvnieku izcelsmes pārtikas daudzums, ko mājražotājs saražo, lai to piegādātu citam mazumtirdzniecības uzņēmumam, ir līdz 30 procentiem no kopējā mājas apstākļos saražotās dzīvnieku izcelsmes pārtikas apjoma gadā, bet ne vairāk kā 4000 kilogramu dzīvnieku izcelsmes pārtikas mēnesī.

4. Par mājražotāju uzskata pārtikas aprites uzņēmumu – saimnieciskās darbības veicēju (turpmāk – uzņēmums) –, kas mājas apstākļos saražoto dzīvnieku izcelsmes pārtiku piegādā tieši galapatērētājam vai – ne vairāk kā 30 procentu no kopējā saražotā dzīvnieku izcelsmes pārtikas apjoma – citam mazumtirdzniecības uzņēmumam, ja darbības ar dzīvnieku izcelsmes pārtiku notiek:

4.1. individuālajā dzīvojamā mājā, no kuras vismaz 75 procenti, ieskaitot tās teritorijā esošās ēkas (piemēram, pirts, šķūnis, kūts, garāža), tiek izmantoti dzīvošanai un savām vajadzībām;

4.2. atsevišķi būvētā, dzīvnieku izcelsmes pārtikas ražošanai un gatavošanai plānotā un iekārtotā būvē individuālās dzīvojamās mājas teritorijā;

4.3. atsevišķi būvētā, pārtikas ražošanai un gatavošanai paredzētā un iekārtotā būvē, kas atrodas ārpus individuālās dzīvojamās mājas teritorijas līdzās izejvielu ieguves vietai (piemēram, dzīvnieku novietnei, piena fermai, kautuvei), ja tajā tiek iegūts vismaz 80 procentu dzīvnieku izcelsmes pārtikas ražošanai vai gatavošanai paredzēto izejvielu.

5. Mājražotājs dzīvnieku izcelsmes pārtiku tieši galapatērētājam:

5.1. piegādā savā ražošanas vai gatavošanas vietā;

5.2. piegādā uz mājām, biroju vai citu galapatērētāja norādīto vietu;

5.3. piegādā tirgos Latvijas teritorijā;

5.4. piegādā savā mazumtirdzniecības uzņēmumā tirgus teritorijā vai ražošanas (gatavošanas) vietā;

5.5. piedāvā savā tīmekļvietnē.

6. Mājražotājs dzīvnieku izcelsmes pārtiku mazā daudzumā drīkst piegādāt šādiem mazumtirdzniecības uzņēmumiem, kas atrodas Latvijas teritorijā 300 kilometru rādiusā no ražošanas vietas:

6.1. savam mazumtirdzniecības uzņēmumam ārpus ražošanas vai gatavošanas vietas;

6.2. citam mājražotājam;

6.3. sabiedriskās ēdināšanas uzņēmumam;

6.4. citam veikalam.

7. Piegādājot dzīvnieku izcelsmes pārtiku, mājražotājs izsniedz darījumu apliecinošu dokumentu, ja to paredz normatīvie akti vai pieprasa patērētājs.

8. Lai savā uzņēmumā ražotu dzīvnieku izcelsmes pārtiku, mājražotājs drīkst izmantot savā saimniecībā iegūtos primāros produktus.

9. Piegādājot dzīvnieku izcelsmes pārtiku tieši galapatērētājam vai mazā daudzumā citam mazumtirdzniecības uzņēmumam, mājražotājs ievēro prasības, kas noteiktas [Eiropas Parlamenta un Padomes](http://www.l2d.lv/l.php?doc_id=156704) 2004. gada 29. aprīļa Regulā (EK) [Nr. 852/2004](http://www.l2d.lv/leul.php?i=8381" \o "Eiropas Parlamenta un Padomes Regula (EK) Nr. 852/2004 (2004. gada 29. aprīlis) par pārtikas produktu higiēnu | Pieņemts: 01.01.2006) par [pārtikas produktu](http://www.l2d.lv/l.php?doc_id=166030) higiēnu, kā arī citos Eiropas Savienības un Latvijas normatīvajos aktos par prasībām pārtikas aprites uzņēmumiem.

10. Uzņēmumi, kas Pārtikas un veterinārā dienesta reģistrā reģistrēti kā pārtikas ražotāji mājas apstākļos, bet neatbilst šo noteikumu 4. punktā minētajiem kritērijiem, 30 procentu saražotās pārtikas bez uzņēmuma atzīšanas drīkst piegādāt saviem mazumtirdzniecības uzņēmumiem līdz 2017. gada 1. jūlijam.

11. Mājražotāji, kas atbilst šo noteikumu 4.2. un 4.3. apakšpunktā minētajiem kritērijiem, visu saražoto dzīvnieku izcelsmes pārtiku bez uzņēmuma atzīšanas drīkst piegādāt saviem mazumtirdzniecības uzņēmumiem līdz 2017. gada 1. jūlijam.

Ministru prezidente Laimdota Straujuma

Zemkopības ministrs Jānis Dūklavs